निर्वाचनमा लिमी खटिएका कर्मचारीलाई हेलिकोप्टरबाट ओसारिने
मङ्सिर ४ गतेको निर्वाचनका लागि नाम्खा गाउँपालिका –६ को हिमालपारि गाउँ लिमीमा खटिने कर्मचारीलाई हेलिकोप्टरबाट ओसारिने भएको छ । लिमी जाने दुई वटै नाकामा बाक्लो हिमपात भएपछि निर्वाचन आयोगले हेलिकोप्टरको व्यवस्था गरेको हो ।
राजन रावतहुम्ला, कात्तिक २८ गते । मङ्सिर ४ गतेको निर्वाचनका लागि नाम्खा गाउँपालिका –६ को हिमालपारि गाउँ लिमीमा खटिने कर्मचारीलाई हेलिकोप्टरबाट ओसारिने भएको छ । लिमी जाने दुई वटै नाकामा बाक्लो हिमपात भएपछि निर्वाचन आयोगले हेलिकोप्टरको व्यवस्था गरेको हो ।मुख्य निर्वाचन अधिकृत दिलप्रसाद सापकोटाले निर्वाचनका लागि लिमीका तीन मतदान केन्द्रका लागि खटिने कर्मचारी, सुरक्षाकर्मीलाई हेलिकोप्टरबाट ओसार्न निर्वाचन आयोग सहमत भएको बताउनुभयो । सो व्यवस्थाका लागि यसअघि जिल्लाबाट माग भएको थियो । जिल्लाको मागअनुसार आयोग हेलिकोप्टर व्यवस्था गर्न सहमत भएकाले अब लिमीमा पनि निर्वाचन सम्पन्न गर्न सहज हुने स्थानीयको बुझाइ छ । कात्तिक ३० गते हेलिकोप्टर सिमकोट आएर खटिएका कर्मचारी, सुरक्षाकर्मी र निर्वाचन सामग्री ढुवानी गर्ने सापकोटाले बताउनुभयो । पैँतालीस जना कर्मचारी र सुरक्षाकर्मी लिमीका तीन मतदान केन्द्रमा खटाइएका छन् । आयोगले कर्मचारीलाई निर्वाचनका लागि लिमी लग्ने मात्र नभएर मतदान कार्य सम्पन्न भएपछि मतपेटिका र कर्मचारीलाई समेत हेलिकोप्टरबाटै ल्याउनु पर्नेछ । किनकि लिमी जाने दुवै नाका, चार हजार ६ सय मिटर अग्लो नारा र पाँच हजार मिटर अग्लो न्यालुु लेकमा चारदेखि पाँच फिट हिउँ जमेको छ । हिमपातपछि हालसम्म लिमीका वडा अध्यक्ष पाल्जोर तामाङसहित चार जनाको टोलीले न्यालुु लेकको पाँच फिट हिउँ छिचोलेर पाँच दिन लगाएर लिमी पुगेको जनाएको छ ।  निर्वाचनको प्रचार प्रसारका लागि दलका उम्मेदवार र नेताहरू समेत लिमी पुग्न पाएका छैनन् ।